kardosdrur/scandi-wiki huggingface dataset:
Rødå

Rødå er en å  Sønderjylland der udspringer nordøst for Rødekro. Åen har sit navn fra den lerholdige undergrund. Hærvejen fra Viborg til Padborg krydser Rødå i Rødekro. Og på dette sted blev der i 1600-tallet opført en kro, der naturligt kom til hedde Røde Kro. Kroen eksisterer endnu i bymidten.

Fra udspringet nordøst for Rødekro er vandløbet reguleret, sænket og rørlagt gennem byen. Strækningen fra Mjøls til Hydevad er kanaliseret. Ved Hellevad sammenløber den med Surbæk, hvor de danner Arnå. 

Vandløb i Danmark
Sønderjylland
Aabenraa Kommunes geografi
Rødekro
Vædder

Vædder  henviser til flere artikler:

Voksen han hos får og undertiden hos visse andre skedehornede som f.eks. stenbuk.
Andet ord for rambuk.
Vædderen (flertydig): 
Stjernebillede – Vædderen
Astrologisk stjernetegn – Aries
Søværnets inspektionsskib F359 Vædderen
Ellzee

Ellzee er en kommune i Landkreis Günzburg i Regierungsbezirk Schwaben i den tyske delstat Bayern. Den er en del af Verwaltungsgemeinschaft Ichenhausen.

Geografi 
Ellzee ligger i Region Donau-Günz.
 
Ud over Ellzee ligger landsbyerne Hausen/GZ og Stoffenried i kommunen.
 

Landkreis Günzburg
Specialklassen

Specialklassen er en dansk improviserende improcomedy- og satiregruppe med hovedsæde i København.

Gruppen blev dannet i foråret 2008 af skuespillerne/komikerne Kasper D. Gattrup, Kasper Le Fevre, og Rasmus Søndergaard.

Specialklassen optrådte ved Zulu Comedy Galla 2011, hvor de også var nomineret til Läkerol Talentprisen. De fik efterfølgende deres egen tv-serie Hotel Zimmerfrei, og har på tv-fronten medvirket i mange forskellige programmer, både sammen og hver for sig. Som Specialklassen har de bl.a. medvirket i Dybvaaaaad, Danmarksindsamlingen, Hjertegalla, Bingo Banko, Casper og Lars præsenterer, 4-stjerners middag.

Live shows 
Specialklassen turnerer årligt i hele landet med deres live impro comedy show. Ud fra få stikord, og publikums forslag, improviserer de scener, sketches, og sange frem.

Ud over den årlige tour rundt i landet, har de også lavet en række forestillinger og specialshows - bl.a. "Skud fra hoften" - feat Per Vers, "Impro Comedy Musical" sammen med bl.a. Sofie Kaufmanas, Sisse Gram De Fries, og Frederich Flachs orkester Jazzkollektivet.

Radio4 
I 2020 kunne du lytte til Specialklassen på Radio4, hvor de lavede programmerne "Tryghedssamfundet", og tv-spoof programmet "The Musical", hvor sidstnævnte var nomineret til en pris for årets radiosatire.

I tryghedssamfundet, der var et sketchprogram med musik, kunne man på satirisk vis stifte bekendtskab med flere karakterer, f.eks. "Palle fra Kalundborg", og "Rene og Mor" der fik lov til at glide videre med ind i Specialklassens program i 2021 der bare hedder "Specialklassen".

Redurs Jul 
Julen 2009 udsendte Specialklassen i samarbejde med Strandstudiet Podcast julekalenderen Redurs jul.

Ideen opstod midt i november på en togtur hjem fra et job og en hurtig skitse af 24 mulige indhold til afsnit blev noteret. Der blev taget kontakt til Morten Schreyer ved Strandstudiet og på 5 sessioner af 4 timer blev julekalenderen improviseret ud fra en kort skitse af indhold. Derefter blev afsnittet redigeret og eventuelle lydeffekter blev lagt på for fylde.

Redurs Jul blev genudsendt på Facebook i 2012 ledsaget tegninger af Kim Andersen.

Hotel Zimmerfrei 
Gruppen fik deres egen impro-comedy serie på DR2, og i september 2012 var der premiere på Hotel ZimmerFrei. Programmet vandt i 2013 prisen for bedste comedy format i Cannes, og det blev solgt til bl.a. kinesisk TV.

Eftersidning 
I september 2013 havde Specialklassen urpremiere på deres nyskabte impro-forestiling Eftersidning.

Forestillingen tog udgangspunkt i den enkelte by, dens historie og lokalstof. Eftersidning spillede for fulde huse i København og turnerede efterfølgende rundt på landets mange teatre.

Eksterne henvisninger 
 Specialklassens hjemmeside 

Teater
DR-programmer
Heeresgruppe B

Heeresgruppe B eller Armégruppe B, var en betegnelse på tre forskellige tyske armégrupper under 2. verdenskrig.

Heeresgruppe B blev første gang etableret 12. oktober 1939 under kommando af Fedor von Bock. Under slaget om Frankrig stod armégruppen for angrebet på Belgien og Holland. Armégruppen bestod da af attende armé under Georg von Küchler og sjette armé under kommando af Walter von Reichenau.

På Østfronten blev armégruppen genoprettet, da Heeresgruppe Süd blev delt i forbindelse med Operation Blau, sommeroffensiven mod Kaukasus. Mens Heeresgruppe A rykkede mod Kaukasus, rykkede Heeresgruppe B under ledelse af Maximilian von Weichs frem mod Volga og Stalingrad.

Heeresgruppe B blev igen dannet den 14. juli 1943 i det nordlige Italien under ledelse af Erwin Rommel. Den 6. juni 1944 blev den forflyttet til det nordlige Frankrig, og 19. juli 1944 overtog Günther von Kluge kommandoen. Allerede 17. august samme år overtog Walter Model kommandoen og havde den under deltagelsen i Ardenneroffensiven og frem til armégruppen blev omringet i Ruhr i mars/april 1945, hvor de sidste dele af den kapitulerede 21. april 1945.

Tysklands militær
Heeresgruppe Süd

Heeresgruppe Süd (Armégruppe Syd) var en tysk armégruppe under 2. verdenskrig.

Tyskland benyttede to armégrupper til at invadere Polen i 1939: Heeresgruppe Nord og Heeresgruppe Süd. I dette felttog lededes Heeresgruppe Süd af feltmarskal Gerd von Rundstedt og hans stabschef Erich von Manstein.

Ved begyndelsen af operation Barbarossa var Heeresgruppe Süd en af tre armégrupper, som invaderede Sovjetunionen. Hovedmålet var at erobre Ukraine og hovedstaden Kijev. Ukraine var et vigtigt sovjetisk industricentrum og havde desuden gode landbrugsområder til at virkeliggøre Hitlers planer om lebensraum.

Heeresgruppe Süd skulle derefter avancere op langs Volga og rydde vejen for Heeresgruppe Nord og Heeresgruppe Mitte på deres vej mod henholdsvis Leningrad og Moskva.

For at udføre opgaven bestod armégruppen af Panzergruppe 1 samt de tyske 16., 17. og 18. arméer og de rumænske 3. og 4. arméer. Senere blev også den tyske 6. armé, som kæmpede i slaget om Stalingrad, underlagt armégruppen.

I 1942 blev Heeresgruppe Süd delt i Heeresgruppe A og Heeresgruppe B.

2. verdenskrig
Nazi-Tyskland
Tysklands militær
Theodor Wessel

Theodor Vilhelm Wessel (27. februar 1842 i Odense – 31. juli 1905) var en dansk handelsmand og industridrivende og den ene af grundlæggerne af Th. Wessel & Vett og Magasin du Nord. Den anden var Emil Vett. 

Hans far Herman Henrich Wessel var toldassistent, moren var Vilhelmine født Rasmussen. Theodor Wessel lærte handelen i en blandet købmandsforretning i Svendborg og kom 1864 til København, hvor han blev rejsende for handelshuset M.E. Grøn & Søn. I 1868 etablerede han, sammen med Emil Vett, en forretning i Århus, men forblev selv i København, hvor han modtog et tilbud om en meget vellønnet plads hos firmaet I.H. Ruben; han fik lov til på indkøbsrejser i England for dette firma også at måtte gøre indkøb til sin egen forretning. Dette forhold vedblev til 1870. Da oprettede han en forretning i Aalborg, rejste en tid til Manchester, oprettede så også en filial i Odense og etablerede samtidig med den en engrosforretning med hvidevarer i København, alt i kompagni med Emil Vett. Firmaet i København hed dog Th. Wessel & Co., indtil Vett i 1876 flyttede til København, da det blev forandret til Th. Wessel & Vett.

Allerede 1871 havde firmaet fået lokale på Kongens Nytorv i det daværende Hotel du Nord, men i 1889 købte det en ejendom ved siden af og i 1890 selve det gamle hotel, hvorpå begge ejendommene blev nedrevet og det nuværende Magasin du Nord opført. Her udviklede sig så den her i landet enestående, kæmpemæssige manufaktur-, konfektions- og udstyrsforretning, der stadig har gjort udvidelser; den skaffede sig over 50 filialer i provinserne og slog desuden ind på selv at fabrikere en meget væsentlig del af sine handelsgenstande. Ude på Nørrebro fik firmaet i 1876 et væveri, Vett, Wessel & Fiala, der i 1887 blev til Dampvæveriet og Møbelstoffabrikken i Landskronagade, og i 1897 stiftedes aktieselskabet "Magasin du Nords Møbelfabrik og Kunstsnedkeri". Ideen til denne altomfattende forretning fik Wessel ved et besøg på verdensudstillingen i Paris 1867, og i det hele havde hans mange rejser, der førte ham til både Egypten, Indien og Amerika, spillet en stor rolle i forretningens udvikling. 1899 gik den hidtil private forretning over til et aktieselskab med en kapital på næsten 8 millioner kr., og i dettes bestyrelse fik de tidligere ejere selvfølgelig sæde, men samtidig overdrog de direktionen til yngre kræfter. Wessel var for øvrigt desuden medlem af Nationalbankens repræsentantskab, af bestyrelserne for Dansk Husflidsselskab, fængselsselskabet Fængselshjælpen, Københavns Telefon-Aktieselskab samt en del andre aktieselskaber. 

15. november 1888 blev han Ridder af Dannebrog. 24. oktober 1868 ægtede han Elise Margrethe Sørenson (født 29. december 1849 i Vejle), datter af købmand Hans Jordt Sørenson og Charlotte Caroline født Martini, og døde 31. juli 1905.

Kilder

Eksterne henvisninger 
 

 

Grosserere fra Danmark
Fabrikanter fra Danmark
Riddere af Dannebrog
Danskere i 1800-tallet
Personer fra Odense
Medlemmer af Komiteen til Raadhusets kunstneriske Udsmykning
James Baker

James Addison Baker III (født 28. april 1930 i Houston, Texas, USA) er en amerikansk republikansk politiker. Han var finansminister under Ronald Reagan fra 1985 til 1988, og udenrigsminister fra 1989 til 1992 under George H.W. Bush. Han er også kendt som grundlæggeren af James Baker Institute.

Baker tog en Bachelor-grad ved Princeton University i 1952, før han gik ind i United States Marine Corps, hvor han gjorde tjeneste som løjtnant i to år. Efter militærtjenesten studerede Baker jura ved University of Texas, og blev færdig i 1957.

Baker gik ind i politikken i 1970'erne, og var blandt andet undersekretær for handel i regeringen Ford. Efter at have ledet Bushs valgkamp i 1980 fik Baker stillingen som stabschef i Det Hvide Hus da Ronald Reagan blev valgt til præsident med Bush som sin vicepræsident. Han havde denne stillingen fra 1981 til 1985, da han blev finansminister. 

Efter nok en gang at have ledet Bushs valgkamp blev Baker udenrigsminister efter valgsejren. Han blev i positionen frem til 1992, og fik blandt andet Presidential Medal of Freedom for tjenesten. Fra 1992 til 1993 var Baker igen stabschef i Det Hvide Hus.

Eksterne henvisninger 

 The James A. Baker III Institute for Public Policys hjemmesider

Udenrigsministre fra USA
Personer fra Houston
Modtagere af Presidential Medal of Freedom
Lawrence Eagleburger

Lawrence Sidney Eagleburger (født 1. august 1930 i Milwaukee, Wisconsin, USA, død 4. juni 2011) var en amerikansk republikansk politiker og diplomat. Han var USA's udenrigsminister 1992–1993.

Eagleburger aflagde sin mastergradseksamen ved University of Wisconsin-Madison. I 1957 blev han ansat af USA's udenrigsdepartement, og han gjorde tjeneste i forskellige stillinger på ambassader og konsulater, blandt andet i Beograd 1961-1965. I 1969-1971 gjorde han tjeneste som medarbejder hos præsidentens sikkerhedsrådgiver Henry Kissinger. Han var USA's ambassadør i Jugoslavien 1977-1980. Under præsident Ronald Reagan gjorde han tjeneste i flere år som assisterende udenrigsminister (nummer tre i departementet).

Eagleburger var USA's viceudenrigsminister (nummer to i USA's udenrigsdepartement) 1989-1992 og var udenrigsminister 1992-1993 under præsident George H.W. Bush. Den europæiske presse fremstillede ham som proserbisk, og det bidrog til, at nogen kaldte ham Lawrence of Serbia, et ordspil med henblik på den britiske Lawrence of Arabia. Ved siden af tjenesten som viceudenrigsminister var han også præsidentens rådgiver i spørgsmål, som gjaldt krisen i Jugoslavien 1989-1992.

Eagleburger deltog i arbejdet til Iraq Study Group, en kommission ledet af James Baker og Lee Hamilton, som i december 2006 publicerede sine anbefalinger for en ny strategi i Irakkrigen. Han erstattede Robert Gates i slutfasen af kommissionens arbejde i november 2006.

Udenrigsministre fra USA
Diplomater fra USA
Personer fra Milwaukee
Warren Christopher

Warren Minor Christopher (født 27. oktober 1925 i Scranton, North Dakota, USA, død 18. marts 2011) var en amerikansk diplomat og jurist. Han gjorde tjeneste som USA's viceudenrigsminister 1977-1981 under præsident Jimmy Carter og som USA's udenrigsminister 1993-1997 under præsident Bill Clinton. Christopher var medlem af Det demokratiske parti.

Udenrigsministre fra USA
Personer fra North Dakota
Modtagere af Presidential Medal of Freedom
Folkesocialisme

Folkesocialisme er en ideologi, som flere socialistiske partier, fortrinsvis skandinaviske, bekender sig til. Det drejer sig bl.a. om Socialistisk Folkeparti i Danmark og Sosialistisk Venstreparti i Norge.

Folkesocialisme opstod som begreb, da Danmarks Kommunistiske Parti blev splittet i 1958 efter længere tids strid mellem en stalinistisk og en titoistisk fløj under ledelse af Aksel Larsen, der stiftede Socialistisk Folkeparti, hvis ideologi blev betegnet som folkesocialisme. SF bibeholdt kravet om revolution og planøkonomi, men afviste – i modsætning til DKP – at lade sin politik diktere af Sovjetunionen. I dag har SF dog droppet ideen om planøkonomi, og er nu tilhængere af en demokratisk styret, socialistisk og grøn markedsøkonomi, som er præget af, at ejerskabet over virksomhederne bredes ud, mere offentligt kontrol med vitale sektorer, demokratiske protieringer i økonomien og medarbejdernes indflydelse på virksomhederne 

Folkesocialisme betegnes af SF som foreningen mellem socialisme og demokrati og som mellemvejen mellem kommunisme og socialdemokratisme.

Noter 

Socialisme
Joachim von Brockdorff

Joachim (von) Brockdorff (18. september 1695 – 14. august 1763) var en holstensk baron, kammerherre, gehejmeråd og godsejer til Nør.

Han var søn af gehejmeråd Wulf Brockdorff og Lucie Rantzau. Brockdorff blev student fra Kiel i 1712. 1721 kammerherre, 1723 landråd og Ridder af Dannebrog, gehejmeråd 1733, 1747 gehejmekonferensråd, æresmedlem af Videnskabernes Selskab 1750 og Ridder af Elefanten 1751. Han fik ordenen l'union parfaite 1754.

I året 1721 ægtede han Frederikke Louise Holstein, datter af storkansleren Ulrik Adolf Holstein. Hun fik ordenen l'union parfaite allerede 1751.

Brockdorff opførte 1750-1760 "Brockdorffs Palæ" eller "Frederik VIII's Palæ" på Amalienborg, der i disse år restaureres og moderniseres til brug for kronprinsparret.

Han var broder til Cathrine Margrethe von der Schulenburg, født von Brockdorff.

Kilder 
 Dansk Biografisk Leksikon

Referencer 
 http://www.roskildehistorie.dk/stamtavler/adel/Brockdorff/Holsten.htm

Medlemmer af Videnskabernes Selskab
Danskere i 1700-tallet
Godsejere fra Danmark
Modtagere af l'union parfaite
Joachim
Baroner fra Danmark
Riddere af Dannebrog (1671-1808)
Personer i Dansk Biografisk Leksikon
Kammerherrer fra Danmark
Gehejmekonferensråder fra Danmark
Brockdorff

Brockdorff er et flertydigt navn, der anvendes om henholdsvis:

 Brockdorff (adelsslægt) – en holstensk adelsslægt, der indvandrede til Danmark i 1600-tallet.
 Brockdorff (hovedgård) – en avlsgård på Hindsholm, der tidligere hørte under herregården Scheelenborg.
 Brockdorff (dokumentarfilm) – dansk portrætfilm fra 1993 af Jørgen Roos.
Túlio de Melo

Túlio Vinícius Fróes de Melo, kendt som Túlio de Melo (født 31. januar 1985 i Montes Claros) er en brasiliansk fodboldspiller, der i øjeblikket spiller som angriber for Avispa Fukuoka i Japan.

Melo startede karrieren hos Atlético Mineiro startende i 2003. Han har også spillet for klubben i sin ungdomskarriere.
I 2004-2005 sæsonen blev han dog lejet ud til danske AaB grundet manglende potentiale og spilletid. Han spillede her 19 kampe og scorede 6 mål.

I 2005 forlod han Atlético Mineiro til fordel for franske Le Mans. Her spillede han indtil 2008 hvor han nåede at score 22 mål i 79 kampe.

I 2008 skiftede han til Palermo i Italien, og uden at blive noteret for en eneste kamp, skiftede han i samme sæson videre til Lille i Frankrig.

Eksterne henvisninger 

Fodboldspillere fra Brasilien
Fodboldspillere fra Atletico Mineiro
Fodboldspillere fra AaB
Fodboldspillere fra Le Mans UC72
Fodboldspillere fra Lille OSC
Fodboldspillere fra U.S. Palermo
Fodboldspillere fra Evian Thonon Gaillard F.C.
Radarhoved

Et radarhoved, er en dansk betegnelse for en radarstation med en stor søgeradar til overvågning af nationalt luftrum.

Flyvevåbnets Air Control Wing driver tre sådanne radarer. 
I 2011 findes der tre radarhoveder i Danmark:

 Skrydstrup nær Flyvestation Skrydstrup i Sønderjylland
 Skagen i Nordjylland
 Bornholm i Almindingen

Tidligere fandtes også søgeradarer følgende steder:
 Skovhuse/Stensved i Sydsjælland nær Vordingborg (nedlagt november 2002)
 Færøerne i Nordatlanten . (nedlagt 15. november 2010)
 Multebjerg i Nordsjælland (nedlagt 18. januar 2011).

Danmarks militær
Militære radarer
Mogens Kløvedal Pedersen

Mogens Kløvedal Pedersen (født 1. september 1942 på Frederiksberg, død 19. januar 2019), var en dansk manuskriptforfatter og redaktør.

Filmografi 
 Cirkus Casablanca (Erik Clausen, DK, 1981), Manus
 Har du set Alice? (Brita Wielopolska, DK, 1981), Manus
 Afskum - en film om de kollektive børne- og ungdomsmiljøer, 1982
 Otto er et næsehorn (Rumle Hammerich, DK, 1983), Manus
 Rocking Silver (Erik Clausen, DK, 1983), Supervisor
 Drengen der forsvandt (Ebbe Nyvold, DK, 1984), Dramaturg
 Hodja fra Pjort (Brita Wielopolska, DK, 1985), Manus
 Krystalbarnet (Peter Thorsboe, DK, 1996), executive producer

Kilder

Eksterne henvisninger 
 

Manuskriptforfattere fra Danmark
Dansksprogede forfattere fra Danmark
Omgangslærer

En omgangslærer eller vandrelærer var en lærer, der drog fra sted til sted i tyndt befolkede områder for at meddele nødtørftig undervisning. Vandrelærere kendes i dansk sammenhæng især fra perioden efter 1864 i  Slesvig.

Slesvig
De første danske vandrelærerer i Slesvig eller Sønderjylland begyndte deres virke efter krigen i 1864 og Slesvigs overgang til den preussiske stat. Især efter indførelsen af tysk som eneste undervisningssprog i 1888 forøgede behovet for vandrelærernes virke. Hjemmeundervisning ved hjælp af vandrelærere var ofte den eneste mulighed for at bevare undervisning i dansk sprog og kultur. De preussiske myndigheder forsøgte dog at forhindre dansk hjemmeundervisning ved forbud og forfølgelse. Efter 1920 fortsatte vandrelærerne deres aktiviteter syd for den nye grænse, især i områder hvor der ikke var mulighed for dansk skolegang. Den sidste danske vandrelærer i Sydslesvig indstillede sit virke i 1990’erne.

Litteratur
 Allan Bengtsson og Lars N. Henningsen: Vandrelærere. Rejsende i dansk kultur, Flensborg 1996. 
 Historisk Samfund for Sønderjylland: Sønderjylland A-Å, Aabenraa 2011, side 400.

Eksterne henvisninger
Grænseforeningen: Vandrelærer

Sønderjyllands historie
Lærere
Rasputitsa

Rasputitsa (, , ) er en periode to gange om året, hvor vejene bliver ufremkommelige i Hviderusland, Rusland og Ukraine. Ordet kan også oversættes med "morads-årstiden" fordi de store flade sletter i denne periode bliver mudrede og sumpede, og alle veje uden brolægning bliver næsten ufremkommelige. Udtrykket betyder både årstiden, "forårs rasputitsa" og "efterårs rasputitsa", samt vejenes tilstand.

Rasputitsa rammer hårdest om foråret, på grund af den smeltende sne, men optræder også om efteråret på grund af kraftige regnskyl.

Konsekvenser under krigstid

Napoleons krigene 

Rasputitsa er velkendt som en stor fordel for forsvarerne i krigstid. Napoleon betragtede Ruslands mudder som en meget væsentlig forhindring.

Under anden verdenskrig 

Under 2. Verdenskrig fik den månedlange mudder-periode den tyske fremrykning under slaget om Moskva til at gå i stå, og kan have hjulpet med til at redde den sovjetiske hovedstad.

Finland 

Det tilsvarende begreb på finsk er rospuutto, der betyder "vejløshed" (samme ord som på russisk), eller kelirikko, hvilket betyder "tøbrud". Alle ikke brolagte veje bliver til mudder. I gamle dage gjorde det dem praktisk taget ubrugelige. Moderne veje er brugbare, men kan være glatte i farlig grad. I den finske skærgård kaldes perioden kelirikko eller (på svensk) menföre, hvilket antyder at isen er for tynd til at kunne bære folk eller køretøjer, men for hård til at den kan passeres af mindre skibe, der ikke er forstærket til sejlands i is. De eneste brugbare køretøjer under kelirikko er hovercraft, hydrokoptere eller fly såsom helikoptere. I modsætning til Rusland indtræffer rospuutto kun om foråret i Finland, når sneen smelter og nedbøren skifter fra sne til vand.

Billeder

Noter

Referencer 
 Richard Overy (1997). Russia's War. London: Penguin. .
 Into the Roadless Land The Russian invasion of Ukraine

Meteorologi
Klima
Ruslands historie
Danmarks Riges Historie

Danmarks Riges Historie er titlen på en populærhistorisk Danmarkshistorie på 6. bind udgivet august 1896-1907. Værket blev skrevet af de mest prominente danske historikere indenfor deres respektive felter på den tid. Historikeren Aksel E. Christensen har betegnet værket som "vort lands mest fuldstændige og helstøbte videnskabelige grundbog", en karakteristik som historikeren Henrik Dethlefsen bekræfter i 1986.

Baggrund og udarbejdelse 
Forlæggeren Gustav Philipsen fra forlaget P.G. Philipsens Forlag havde i 1889 planer om at udgive en større samlet populærhistorisk og illustreret Danmarkshistorie. Til det formål fik han samlet historikerne Edvard Holm, Johannes Steenstrup og Kr. Erslev og desuden universitetsbibliotekar Julius Fridericia, rigsarkivar A.D. Jørgensen, skolemanden Arnold Heise og William Mollerup. I løbet af forberedelsesprocessen døde Gustav Philipsens kompagnon Ludvig Philipsen, og opgaven blev i stedet overført til det nystiftede forlagskonglomerat Nordisk Forlag som P.G. Philipsens Forlag deltog i (det blev senere opkøbt af Gyldendal).

Der var et generationsskel mellem de to yngre historikere Erslev og Fridericia og Holm, Jørgensen og Steenstrup som tilhørte en ældre generation. Alligevel lykkedes det dem at skabe et værk der, trods udsving i kvalitet og ikke udpræget syntese mellem bindene, alligevel formåede på en letfattelig og fængende måde at fremlægge noget af det bedste som tidens største historikere havde skrevet.

Under arbejdet på værket døde A.D. Jørgensen (1897). Han nåede kun til året 1852 i sin fremstilling og historikeren og rigsdagsmanden Niels Neergaard blev udvalgt til at færdiggøre det sidste bind op til værkets afslutningsår 1864.

Værket blev en stor succes, ikke kun på grund af indholdet, men også på grund af en, for den tid, meget aggressiv reklamekampagne, som blandt andet indebar at landets boghandlere fik tilsendt reklamemateriale i form af "historiske dokumenter som Kalmarunionsbrevet i facsimile, svære segl i papmaché saa store som grydelaag, historiske billeder og, som det festligste af det hele, det gamle Dannebrogsflag fra Lübeck".

Værkets opdeling 

Værket består af 6 bind:

Bind: Oldtiden og den ældre Middelalder af Johannes C.H.R. Steenstrup (849 sider).
Bind: Den senere Middelalder af Kr. Erslev (730 sider).
Bind: 1481-1536 af A. Heise (388 sider) & 1536-1588' af V. Mollerup (284 sider).
Bind: 1588-1699 af I.A. Fridericia (673 sider).
Bind: 1699-1814 af Edvard Holm (719 sider).
Bind: 1814-1852 af A.D. Jørgensen (468 sider) & 1852-1864 af N. Neergaard (287 sider) & Navne- og Sagfortegnelse ved Alfred Høyer (178 sider).

Første bind er digitaliseret.

 Henvisninger 

 Kilde 

 Danmarks Riges Historie, Gyldendal, 1898-1907.

 Ekstern henvisning 

 Historisk Tidsskrift'', bind 15, 1. række (1986): Henrik Dethlefsen: Omkring "Danmarks Riges Historie".

Historiebøger
Danmarks Flymuseum

Danmarks Flymuseum ligger i Stauning Lufthavn i Stauning. Frem til 2007 blev det drevet under navnet Dansk Veteranflysamling.

Danmarks Flymuseum er et 7600 m² stort flymuseum med 50 danske og udenlandske luftfartøjer fra 1911 til 2000. Der er svævefly, veteranfly, jagerfly og helikoptere. I Stauning Lufthavn afvikles der i løbet af sæsonen arrangementer, hvor en del af maskinerne vises i luften.

Blandt veteranflyene findes danskbyggede fly fra Kramme & Zeuthen, Skandinavisk Aero Industri 1937-1954.

Eksterne henvisninger 

 Danmarks Flymuseums officielle hjemmeside

Museer i Region Midtjylland
Luftfart i Danmark
Bygninger, konstruktioner og anlæg i Ringkøbing-Skjern Kommune
Flymuseum
Museer etableret i 1975